
KÖZHASZNÚSÁGI  JELENTÉS

Önkéntes Tűzoltó Egyesület Nagylózs

A Győr-Moson-Sopron Megyei Bíróság az Önkéntes Tűzoltó Egyesület Nagylózs (9482 Nagylózs, Kossuth u. 23.) alapszabályának 1998. november 13-án kelt módosítását tudomásul vette, és a társadalmi szervezetet kiemelkedően közhasznú szervezetté minősítette, melynek nyilvántartási száma: Pk. T. KH. 60.414/1989.

Az egyesület cél szerinti tevékenysége az önkéntes tűzoltás, mentés, katasztrófa-elhárítás, amely változatlan az alapítástól kezdődően.

Az elmúlt évekhez hasonlóan a közhasznúsági jelentésben a tárgyév legfontosabb - egyesületünket érintő – eseményeiről, a mentő tűzvédelmi és egyéb kárelhárítási tevékenység végzéséről, gazdálkodásunkról, valamint a közeljövő legaktuálisabb feladatairól szeretnék tájékoztatást adni.

Kelt: Nagylózs, 2005. március 27.

Készítette:

Marton Árpád

ÖTE Nagylózs elnöke

I.  A beszámolási időszakban rendezett versenyek, elért eredmények

Egyesületünk 2004-ben is különböző szintű erőpróbákon képviseltette magát.   

Első ízben - a korábbi években kialakult gyakorlatnak megfelelően -  soproni körzetben működő tűzoltó egyesületek versenyére került sor, amelyen az 1977-ben kiadott versenyszabályzatnak megfelelő szerelési gyakorlat és akadály-váltófutás lehető legrövidebb időn belüli teljesítése a résztvevők feladata.  

A 2004. június 26-án Harka községben megrendezett I. fokozatú tűzoltóversenyen egyesületünk egy férfi rajjal szerepelt és reményeinknek megfelelő teljesítményt nyújtva, a nagy rivális Fertőszentmiklós csapatával vívott szoros küzdelemben szerezte meg az I. helyezést.

Versenyzőink a kismotorfecskendő szerelésben 43,8 mp-es, a váltófutás-ban 64,8 mp-es, így az összetettben 108,6 mp-es eredményt értek el.

Férfi rajunk az eredményhirdetésen a kategóriájában első helyezésért járó díj mellett megszerezte a legjobb összetett eredményt elért szövetségi tagot megillető különdíjat is, melyet a Győr-Moson-Sopron Megyei Tűzoltó Szövetség ajánlott fel.

Az I. fokozatú versenyt megelőző időszakban már elkezdődött az a felkészülés, melynek során női és férfi csapatunk tagjai is a nemzetközi szerelési szabályzat szerinti feladatok minél tökéletesebb végrehajtását gyakorolták. Szükséges volt ez azért, hogy a megyei szintű CTIF versenyen mindkét rajunk jó felkészültségéről tanúbizonyságot adva - az I. helyezés megszerzésével - biztosíthassa helyét az országos döntőben.

A Győr-Moson-Sopron Megyei Tűzoltó Szövetség 1997-től az önkéntes tűzoltó egyesületekkel karöltve rendszeresen szervez megyei szintű CTIF tűzoltóversenyeket. 

2004. július 10-én immár nyolcadik alkalommal került megrendezésre e verseny, amelynek ezúttal Hegykő község adott otthont.

Rajaink az előzetes várakozásnak megfelelően magabiztosan szerezték meg az első helyezést.

Női rajunk a megszokott jó formáját hozva 353,7 pontos eredményével a férfi rajunkon kívül, immár nem első ízben valamennyi férfi raj teljesítményét is felülmúlta.
A teljesen új összeállításban szereplő férfi rajunk tagjai közül a legtöbben a beszámolási időszakot megelőző évben szerepeltek először CTIF versenyrajban, így az elért 370,8 pontos eredményük bizakodással töltött el mindenkit, hiszen egy többségében fiatal - még fejlődni képes - versenyzőkből álló csapat a sikeres jövő reményét is kelti. 

A megyei versenyt követően rajainknak a július 16-18. között megrendezett Gróf Széchenyi Ödön IX. Országos és Nemzetközi Tűzoltóversenyen kellett helytállni, ahol 19 megye egy-egy hivatásos, önkéntes és létesítményi tűzoltósága alkotta mezőnyhöz Oroszország, Szlovákia és Románia legeredményesebb tűzoltó csapatai is csatlakoztak. 

Lenyűgöző természeti környezetet és - olimpikonjainknak köszönhetően – méltó aurát jelent mindig a Tatai Olimpiai Edzőtábor a tűzoltóversenyek számára. E tekintetben minden adott volt egy nívós verseny megszervezéséhez. A rendezőknek ehhez annyival kellett volna hozzájárulniuk, hogy az elmúlt nyolc év tapasztalatait hasznosítva, hibáktól és problémáktól mentes versenyt szervezzenek. 

A tatai edzőtáborba érkezve - amely egyébként a 2000. évi Millenniumi tűzoltóverseny helyszíne is volt – mindkét csapatunk tagjaiban a múlt szomorú emlékeit ébresztette, melyet tele bizakodással próbáltunk feledni, így várva a nagy megmérettetést. 

Sajnos gyorsan kiderült, hogy – több versenyzőtársunkkal együtt - túlzottan optimisták voltunk, amikor a pozitív változásokban bíztunk.

Az elmúlt négy évben egyfajta ilyen irányú elmozdulás tapasztalható volt a verseny szervezése, illetve lebonyolítása terén, de ha a fejlődés a jövőben is csak ilyen ütemű lesz azzal az európai mezőny elitjéhez képest – egyébként is több évtizedesre tehető - lemaradásunk csak nőhet. 

Női rajunk 335,66 pontos teljesítménye, míg férfi rajunk 364,8 pontos teljesítménye is a II. helyezést eredményezte.

A helyezések ismeretében maximális elégedettség tölthetne el bennünket, hiszen kis településünk tűzoltó egyesületének minkét raja felállhatott a dobogó második fokára. 

Pontosan tudom milyen csodálatos dolog, ha egy csapat a tőle elvárható teljesítményt produkálva egy tiszta versenyben a második helyen végez, hiszen a jobbtól kikapni nem szégyen.

Ismerve a körülményeket, melyek a végeredmény kialakulását jelentősen befolyásolták, azt gondolom cseppet sem volt meglepő, hogy versenyzőink arcára nem az öröm csalt könnyeket, így természetesen a négy évvel ezelőtti versenyhez hasonlóan most sem lehetünk elégedettek az elért eredménnyel.

Egy ilyen versenynek az lenne az egyik fő célja, hogy népszerűsítse ezt a ma még csak szűkkörben ismert komoly és hosszas felkészülést igénylő szerelési formát. 

Nos arra, hogy ez megvalósulhasson egyenlőre szemernyi esélyt sem látunk, hiszen a szervezők saját munkájukat értékelve maximális elégedettségüknek adtak hangot. Ezt egyébként a versenyt követő – szinte minden alakiasságot nélkülöző – záróünnepségen is kinyilvánítottak azáltal, hogy nagyobb megtiszteltetésben és komolyabb elismerésben részesítették magukat, mint a dobogón végzett csapatokat.

A jövőre nézve néhány kérdés fogalmazódik meg bennünk. Elsősorban az, hogy e személyek meddig folytathatják felületes, erkölcstelen, sok esetben tisztességtelen és ezáltal a tűzoltósport területén jelentős károkat okozó ténykedésüket, illetve meddig szemlélik ezt tétlenül az illetékesek. 

II. A mentő tűzvédelmi és kárelhárítási tevékenység végzése

A beszámolási időszakban tűzoltási tevékenység végzésére, valamint az ezzel összefüggő feladatok ellátására egyesületünket mindössze 11 esetben riasztották, amely az elmúlt évek esetszámaihoz képest ismét jelentős csökkenést mutat. 

Azt már az elmúlt évben is jeleztem, hogy ez az első hallásra pozitívnak tűnő változás nem csak a megye tűzvédelmi helyzetében bekövetkezett javulásának tudható be, hanem egy sokat vitatott BM Katasztrófavédelmi Főigazgatóság által kiadott rendelet eredménye is, amely bizonyos kiadások csökkenését fontosabbnak tartotta, mint az állampolgárok biztonságát. 

Furcsa ez annál is inkább, mert a műszaki felszereltségünk jelentős javulása, valamint a beavatkozási költségek megtérítésének igényéről való lemondási nyilatkoztunk ellenére következett be mindez.  

A kárelhárítási feladatokat – a korábbi évekhez hasonlóan – a Hivatásos Önkormányzati Tűzoltóságokkal, Önkéntes Tűzoltó Egyesületekkel együttműködve, illetve esetenként önállóan láttuk el. 

Gyakran vonultunk kazal és avar tüzekhez, de a palettán szerepelnek erdő és lakás tüzek is.

Sopron mellett Sopronkövesd, Pinnye, Nagycenk, Fertőhomok valamint Hidegség területén keletkezett tüzek megfékezésében és oltásában vettünk részt.
A beavatkozásokban egyesületünk részéről összesen 64 fő vett részt, ez vonulásonként 5-6 fős átlagnak felel meg.

Tűzoltóink, a beavatkozások során átlagosan 2 óra szolgálatot teljesítettek.

III. Egyesületünket érintő fontosabb események

2004. évben a Magyar Köztársaság Belügyminisztériuma által kiírt pályázaton tűzoltógépjármű javítására, felújítására, illetőleg vásárlására odaítélt 500 eFt-ot egy kifogástalan műszaki állapotú Steyr 590 TLF-A 2000 típusú középkategóriájú gépjárműfecskendő vásárlására fordítottuk. 

Szertár, laktanya bővítésére, korszerűsítésére egyesületünk 400 eFt-ot kapott. Az említett összeget a gépjárműveink megfelelő elhelyezése érdekében szükségessé vált bővítési munkálatok terveinek elkészítésére, valamint építőanyag beszerzésre használtunk fel.

A Magyar Köztársaság Kormánya által létrehozott Biztonságos Magyarországért Közalapítványhoz benyújtott pályázatunk elfogadásával pedig 600 eFt támogatásban részesültünk, melyből híradástechnikai eszközöket és védőfelszereléseket vásároltunk.

2004. év végén a Belügyminisztérium az államháztartási tartalékba helyezett - pályázatra fordítható - pénzeszközeinek felszabadítását követően még 500 eFt működési költségekre fordítható támogatásban részesültünk.   

Az elmúlt évben a Rajna- Pfalzi Tűzoltó Szövetség felajánlását követően a Magyar Tűzoltó Szövetség pályázati felhívást tett közzé egy műszaki mentőszer adományozásának tárgyában.

A bíráló bizottság - valamennyi körülmény mérlegelése után – úgy döntött, hogy a megyei tűzoltó szövetség véleményezésével felterjesztett pályázatunk alapján egyesületünk veheti majd át a nagy értékű adományt. 

Egyesületünk tavaly ünnepelte fennállásának 115 éves évfordulóját. 

A visszaemlékezésre és az ünneplésre a május 29-30-i „Falunapok” rendezvény keretében nyílt lehetőség. 
Itt kívántuk köszönetünket személyesen is kifejezni a Rajna- Pfalzi Tűzoltó Szövetség képviselőinek a több mint 30 MFt értékűre becsült műszaki mentőszer hivatalos átadás-átvételét követően.

Sajnos ez a Magyar Tűzoltó Szövetség - már leköszönt - vezetőségének hibájából nem jött létre.

E jubileumi ünnepségen személyes jelenlétével megtisztelt bennünket a Győr-Moson-Sopron Megyei Katasztrófavédelmi Igazgatóság igazgatója, a Magyar Tűzoltó Szövetség irodavezetője, a Győr-Moson-Sopron Megyei  Tűzoltó Szövetség elnöke, Sopron Megyei Jogú Város Hivatásos Önkormányzati Tűzoltóságának parancsnoka, a környező települések polgármesterei, a rendvédelmi szervek képviselői, valamint számos közéleti személyiség, valamint a médiák képviselői.   

Nagy örömünkre szolgált, hogy - meghívásunkat elfogadva - velünk ünnepeltek a Niderfüllbach-i, a Pubach-i, a Bad-Hering-i, Mönhof-i tűzoltóságok, valamint a Peresztegi, a Sopronkövesdi, és a Hegykői tűzoltó egyesületek képviseletében megjelent tűzoltó bajtársak. 

A templom melletti téren került sor mindhárom gépjárművünk felszentelésére, majd a helyi Mazsorett csoport műsorát követően a Flórián szobor megkoszorúzása és tűzoltó egységek felvonulása következett.

A rendezvénysátorban az ebédet követő programok között szerepelt még „Az önkéntes tűzoltó egyesületek helye és szerepe a mentő tűzvédelemben” címmel megrendezett fórum, valamint különböző kulturális programok szórakoztatták a jelenlévőket a bál kezdetéig. 

2004. december 02-án egyesületünk köztestületi tűzoltósággá történő átalakításával kapcsolatos megbeszélést folytatott a BM Országos Katasztrófavédelmi Főigazgatóság és a Megyei Katasztrófavédelmi Igazgatóság a képviselőjével.

A beszélgetés során tájékoztatást kaptunk a lehetséges pénzügyi támogatás mértékéről, a még elvégzendő feladatokról. 

A Megyei Katasztrófavédelmi Igazgatóság Nagylózs 8 km-es körzetében található települések köztestületi tűzoltóság által történő ellátását tartaná indokoltnak. Ez azt jelenthetné, hogy a körzetvállalás esetén 15 település tartozna működési területünkhöz.

A BM OKF képviselője szerint Nagylózs az önkéntes tűzoltósági feladatok ellátására tervezett egyesületek közül az egyike legjobban felkészülteknek, így már a 2006-tól kezdődő feladatvállalásnak sem látja akadályát.

Természetesen annak érdekében, hogy maradéktalanul eleget tegyünk a vonatkozó jogszabályi előírásoknak még bizonyos feladatokat el kell végeznünk.  

IV. Egyesületi tagok elméleti és gyakorlati képzése

Az egyesületi tagok elméleti képzésére a korábbi évekhez hasonlóan a 2004-es évben is nagy hangsúlyt fektettünk, hiszen kellő elméleti és gyakorlat ismeret hiányában nagyobb veszélynek lennének kitéve a beavatkozásban résztvevő tűzoltóink.

Az elmúlt évben a Győr-Moson-Sopron Megyei Tűzoltó Szövetség által nyert pályázati pénz felhasználásával lehetőség nyílt egy kisgépkezelői képzés szervezésére. A szertárépületünkben rendezett tanfolyam az elméleti képzés mellett bizonyos gyakorlati ismeretek megszerzéséhez is lehetőséget nyújtott. A képzésre összesen 33 fő jelentkezet, ahol tűzoltóink Fertőszentmiklós, Petőháza, Hegykő településekről érkezett tűzoltókkal sajátították el a hidraulikus feszítő-vágó berendezés, a korongos vágóberendezés, a motoros láncfűrész, az áramfejlesztő és a pneumatikus emelőpárnák biztonságos működtetésével kapcsolatos szabályokat. A tanfolyam 2004. december 08-án kezdődött és 2005. február 10-11-én vizsgával zárult. A 30 fő sikeres vizsgázó közül egyesületünk 16 tagja szerzett képesítést.
Természetesen az év során – ahogy erről már az előzőekben beszámoltam -  tűzoltóink több ízben hajtottak végre magyar és nemzetközi versenyszabályzat szerinti szerelési gyakorlatokat is.

2004. június 12-én az Autoliv napi rendezvényen riasztásos gépjármű-fecskendőről történő oltási és műszaki mentési bemutatót tartottunk.
2004. szeptember 03-án községünk területén megtartott vizesgyakorlaton Sopronkövesd, Pereszteg, Ebergőc, Újkér, Lövő, és egyesületünk önkéntes tűzoltói vettek részt.

Az éves gyakorlati képzés egyfajta zárásának is tekinthető ezen esemény, ahol egy feltételezett veszélyhelyzetben a személyi állomány tagjai tanúbizonyságot tehetnek szakmai felkészültségükről, de vizsgáznak az általuk felkészített, illetve karbantartott technikai eszközök is.

Ahogy a múltban, úgy a jövőben fő célkitűzésünk a mentő tűzvédelmi és egyéb kárelhárítási tevékenység megfelelő szintű végzése, tűzoltóink elméleti és gyakorlati képzése, a versenyekre történő felkészülés.
V. A 2004. évben egyesületünkre váró legfontosabb feladatok

Mint ismeretes a körzetközponti feladatok ellátásával csak az a tűzoltóság bízható meg, amely a vonatkozó kormányrendeletben foglalt előírásokat maradéktalanul teljesíti. Körzetvállalási feltételek jelentős részének már ma is megfelel egyesületünk, de természetesen tisztába vagyunk azzal, hogy néhány területen van pótolnivalónk. 

Az egyik legfontosabb feladatunk a mentő tűzvédelmi és egyéb kárelhárítási tevékenység megfelelő szintű végzése és a biztonságosabb munkavégzés érdekében még hiányzó védőfelszerelések beszerzése, illetve a rendelkezésre álló eszközök szükség szerinti cseréje.

A 40 órás alapképzést végzett tagjaink számát tekintve jól áll egyesületünk, de a tűzoltási tevékenységek végzésébe újabb személyeket kívánunk bevonni, akiknél e képzés megszerzésére intézkedni kell. 

Nagy figyelmet kell szentelnünk tűzoltóink elméleti képzése mellett a gyakorlati képzésére is, valamint az utánpótlás folyamatos biztosítására, amely nélkül az egyesület jövője elképzelhetetlen.  

A tűzoltó gépjárműveink megfelelő, mindig üzemkész állapotban levő elhelyezéséhez, valamint a jövőbeni feladataink kifogástalan ellátása érdekében szükségessé vált az 1997-ben átadott szertár épületünk bővítése.
Ezt persze pozitív irányú változások tették szükségessé, hiszen az elmúlt években rendkívül gyors ütemű technikai fejlődés volt tapasztalható egyesületünknél, melynek köszönhetően ma már három gépjárművel rendelkezünk, illetve a körzetközponti szerepvállalásunk e térség állampolgárainak biztonságát jelentősen növelheti. A jelenleg legnagyobb feladat komoly anyagi terhet jelent egyesületünk számára, mely 2005-ös évben csak központi támogatás segítségével lesz megvalósítható. 
VI. Az egyesület gazdálkodása

B e v é t e l e k 

Önkormányzati támogatások

Nagylózs Polgármesteri Hivatal
250 000 Ft

Sopronkövesd Polgármesteri Hivatal
120 000 Ft

Ebergőc Polgármesteri Hivatal
60 000 Ft

Pereszteg Polgármesteri Hivatal
45 000 Ft

Pinnye Polgármesteri Hivatal
50 000 Ft

Összesen:
 525 000 Ft

Központi költségvetési támogatások, pályázatok

Belügyminisztérium pályázati támogatás
1 250 000 Ft

Összesen:
1 250 000 Ft

Cégek által nyújtott támogatások

Autoliv Kft.
 200 000 Ft

Összesen:
 200 000 Ft

Egyéb bevételek

APEH SZJA 1%-a
204 152 Ft

APEH ÁFA
 370 462 Ft

VPOP vámletét visszautalása
64 675 Ft

Betétkamat jóváírás
12 665 Ft

Tagdíjak
5 200 Ft
Összesen:
657 154 Ft

Előző évi maradvány
2 891 106 Ft
Mindösszesen:
5 523 260 Ft

K i a d á s o k

Személyi jellegű költségek

Közhasznú szervezet a vezető tisztségviselőinek nem nyújtott költségtérítést.

Anyagköltség és anyagjellegű szolgáltatások
Berendezési és felszerelési eszközök vásárlása 
1 320 485 Ft

Üzemanyag költség
132 662 Ft

Közüzemi díjak 
184 405 Ft

Berendezések, felszerelések karbantartása, javítása
399 717 Ft

Postaköltség
 10 598 Ft

Bankköltség
18 656 Ft

Telefonköltség
73 004 Ft

Újságok előfizetési díja
9 698 Ft

Biztosítások
278 902 Ft

Vámköltség
666 325 Ft

Egyéb (rendezvény költségek, elemek, tisztítószerek, 
szerelési segédanyagok)
608 186 Ft

Összesen:
3 702 638 Ft


Nem anyagjellegű szolgáltatások

Nevezési díjak
 24 000 Ft

Tagsági díjak
 3 000 Ft

Összesen:
    27 000 Ft 

Mindösszesen:
3 729 638 Ft

Következő évre átvihető pénzkészlet
1 820 622 Ft

